زوهري

الزوهري ؤلا الزوهرية ف لمعتقدات السحرية ف لمغريب هوّا واحد الطفل دكر ؤلا نتوة لي كيتوفّرو فيه مجموعة د لمواصفات لجسدية، كاتدل بلي راه ولد الجنون، على حساب لمعتقد ديال بعض الناس، و بلي يقدر يعاون ف لبحت و لماخدة د لكنوز لي مخبّيها و حاميها ڭنسو، و طقوس خرة د السحور. من بين لمواصفات ديال الزوهري هوّا بلي ماكيقدرش يشوف من بعيد و كفوف يدّيه و لسانو مفروقين ب لعرض. يقدرو يكونو فيه مواصفات خرين، بحال شعر زعر ؤلا حمر، عينين زورق ؤلا خوضر، ؤلا عينين مامتناسقينش.

الزوهري، على حساب لمعتقد، يقدر يكون ولد ديال الجنون لي خدا بلاصت رضيع بشري فاش كان صغير، ؤلا إنسان تّولد ب مواصفات و قدرات خارقة كاتخليه يتواصل معا عالم الجنون. الناس لي كيمارسو السّحور باش يلقاو كنز ديال الجنون كيستاعنو ب فرقة ديال الطّلبا كيقراو لقرآن، و ب زوهري لي كيعاون تا ف لهزان د لكنز، حيت كيعتاقدو بلي ماكيخافش من ڭنسو و هوّا بوحدو (ؤلا بوحدها) يقدر يقيس لكنز بلا مايتعرض ل نتيقام د مّالينو. ف بزاف د لحالات السحارا كانو كيخطفو دراري صغار فيهوم مواصفات ديال زوهري بش يديرو هاد لعملية، لي كاتسالي ب دبيح الدري ؤلا الدرية فوق لكنز كا قربان ل لحراس الجنون. بشكل عام، الدم ديال الزوهري كان كيدخل ف عدد ديال الطقوس السحرية لمغريبية لقديمة. هاد لقضية ف لقديم كانت ف لغالب مرتابطة ب معتقدات وتنية ديال تقديم قرابين بشرية باش تهدّن و تسترضي لأرواح، ولاكين مابقاتش ؤلا قلالت ف لممارسات لعصرية. وخا داكشي كاينين جرائم ديال تعدي و خطف و قتيلة د الدراري الصغار لي طراو ف لمغريب، لي يقدر يكون عندهوم رتيباط ب هاد لمعتقدات، لي باقة ماغبراتش ف بعض لمناطق بشكل كامل.

 لأصل د لكلمة 
تختالف على لأصل ديال كلمة "زوهري". شي وحدين ڭالو بلي جات من زهر حيث الدري الزوهري تيكون مزهار ب الصفات والقدرات ديالو على بنادم العادي، و شي وحدين ڭالو بلي الكلمة مهزوزة من الزوهار وهو سمية واحد من الكتوبا لي تاتشرح سحر الكابالا اليهودي.

 الطبيعة ديال بنادم الزوهري 
ختالفو الناس ف الطبيعة ديال بنادم الزوهري. فا يقدر يكون:
 شخص لبسو جن منين تولد وبقا معاه حياتو كاملة.
 ماشي بنادم أصلا، وهو راه جن تبدل ببنادم منين تزاد.
 بنادم عندو طاقة روحية كبيرة لي تاتخليه يوصل مابين عالم بنادم و عالم الجنون.

 ف لأداب و لفنون 
 2022: "طريق لخلوة" فيلم فرانساوي مغريبي، من إنتاج ماري ڭوتمان، و سيناريو أيوب لهنوب، كيعاود لقصة ديال "رحال" لي كيعتق دري زوهري سميتو "طاهر" كان غادي يتدبح ف طقوس لبحت على كنز، و لمغامرة ديالهوم بجوج.

 مصادر 

تصنيف:معتقد
تصنيف:موصطلحات د لخوارق
تصنيف:فوقطبيعة
تصنيف:مصطلحات ؤ تعبيرات ب داريجة
تصنيف:لجاريمة ف لمغريب
تصنيف:تقافة د لمغريب
تصنيف:شخصيات ف لأساطير د شمال إفريقيا
تصنيف:مقالات فيها مصدر و 3000 بايت
تصنيف:جن